FI Euroopan unionin virallinen lehti CE 84/45

(2004/C 84 E/0051)

KIRJALLINEN KYSYMYS E-3041/03

esittäjä(t): Stavros Xarchakos (PPE-DE) komissiolle

(17. lokakuuta 2003)

Aihe: Vakavat puutteet kreikkalaisissa ambulansseissa

Nea Dimokratia -puolue on toistuvasti ottanut Kreikan parlamentissa esille kysymyksen kansallisen hätäapukeskuksen (EKAV) ambulanssien hankinnoista, standardeista joita ambulansseissa tulisi noudattaa, avoimuudesta ostettavien ambulanssien tyypin valinnassa ja välttämättömästä varustuksesta joka ambulansseissa olisi oltava jotta niillä pystyttäisiin hoitamaan niiden vaikeaa tehtävää.

EKAVin työntekijät ovat useita kertoja huomauttaneet, että monista näistä ambulansseista puuttuu välttämätön kannettava hengityslaite (jolla on tarkoitus antaa loukkaantuneelle ensimmäiset happi- henkäykset) sekä toinen äärimmäisen tärkeä laite, niin kutsuttu defibrillaattori, joka on oltava jokaisessa ambulanssissa, jotta sydänkohtauksen saaneelle potilaalle voidaan antaa elvyttäviä sähkösykäyksiä.

Nea Dimokratia -puolue on toistuvasti huomauttanut (toimivaltaisen sosiaaliasiain koordinaattorin ja entisen Euroopan parlamentin jäsenen Nikitas Kaklamanisin välityksellä) myös aika ajoin (yhteisön toisen ja kolmannen tukikehyksen puitteissa) tehtävien ostojen yhteydessä esiintyvästä, ambulanssityyppien valintaan liittyvästä avoimuuden puutteesta.

Voiko komissio kertoa: Minkä suuruisia kokonaissummia Euroopan unioni on tarkalleen sanoen asettanut käytettäväksi ambulanssien ja muiden terveydenhuollon hätäpalveluista huolehtivien liikkuvien yksiköiden varusteluun vuodesta 1994 lähtien ja minkä toimintaohjelmien kautta (yhteisön tukikehyksen tai yhteisöaloitteiden puitteissa)? Onko komissiolle tiedotettu edellä mainituista puutteista ambulanssien varustelussa? Miten komissio suhtautuu EKAVin työntekijöiden kanteluihin, joiden mukaan Ateenan kaltaisessa kaupungissa (jonka asukasluku on viisi miljoonaa) on vain 72 ambulanssia, toisin sanoen yksi ambulanssi 70 000 kaupunkilaista kohti, mikä oli syynä myös siihen, että jokin aika sitten (30. syyskuuta 2003) tapaturmassa Ateenassa loukkaantunut moottoripyöräilijä joutui makaamaan tiellä kaksi tuntia ambulanssia odottaen?

Michel Barnier'n komission puolesta antama täydentävä vastaus

(10. maaliskuuta 2004)

Arvoisan parlamentin jäsenen kysymyksen neljännen kohdan osalta hänelle ilmoitetaan seuraavaa:

1. Kreikan viranomaisten mukaan seuraavat ambulanssit ja muut terveydenhuollon hätäpalveluista huolehtivat liikkuvat yksiköt ovat saaneet EU:n yhteisrahoitusta vuosina 1994—2003: — Yhteisön toinen tukikehys (Terveys ja sosiaalihuolto -toimintaohjelma): — 1997-1998: 60 liikkuvaa yksikköä - noin 4 798 000 euroa — 2001: 116 ambulanssia — noin 4 672 000 euroa — 1994-1999: 5 helikopteria - noin 17 757 000 euroa — Yhteisön kolmas tukikehys (Terveys ja sosiaalihuolto -toimintaohjelma): — 2004: 100 ambulanssia - noin 5 391 000 euroa — 2004: 25 liikkuvaa hoitoyksikköä — noin 2 578 000 euroa Nämä hankinnat on tehtävä kesään 2004 mennessä. Vuoden 1999 ja vuoden 2004 puolivälin välisenä aikana EU yhteisrahoittaa ambulanssien ja muiden terveydenhuollon hätäpalveluista huolehtivien liikkuvien yksiköiden hankintaa, jonka kokonaiskustannukset ovat 35 159 000 euroa (EU:n osuus on 26 397 000 euroa).

2. Kreikan viranomaisten mukaan ambulanssien ja liikkuvien hoitoyksiköiden varustusta koskeva tilanne on seuraava: — Molemmat vielä vuoden 2004 puoliväliin mennessä toteutettavat hankinnat perustuvat Euroopan standardointikomitean hyväksymien EN1 789:1999 ja EN1 865:1999 standardin mukaisiin B-tyyppiä (ambulanssit) ja C-tyyppiä (liikkuvat hoitoyksiköt) koskeviin eurooppalaisiin eritelmiin. Tämän vuoksi niissä tulee olemaan täydellinen varustus. — Yhteisön toisesta tukikehyksestä yhteisrahoitettujen ambulanssien ja liikkuvien yksiköiden katsotaan olevan defibrillaattorien puuttumista lukuun ottamatta asianmukaisesti varustettuja. Kunkin ambulanssin ja liikkuvan yksikön varustus esitetään yksityiskohtaisesti liitteessä. Ambulansseista puuttuvien defibrillaattoreiden osalta kansallinen hätäapukeskus (EKAV) on päättänyt 27. marraskuuta 2003 pitämässään 15. kokouksessaan, että vuoden 2004 puoliväliin mennessä kukin ambulanssi varustetaan defibrillaattorilla.